ওয়েব ডেস্ক: রাজনৈতিক মহলের খবর, নভেম্বরের মাঝামাঝি তৃণমূল ছাড়ছেন মুকুল রায়। তবে কবে ঘোষণা তাঁর নতুন দল হবে জাতীয়তাবাদী তৃণমূল কংগ্রেসের, তা নিয়ে চলছে জল্পনা। ইতিমধ্যেই নতুন দলের অনুমতির জন্য আবেদন জমা পড়েছে নির্বাচন কমিশনে। অনুমতির বিষয়টি কতদূর এগিয়েছে সেবিষয়ে খোঁজ নিতে আজ নির্বাচন কমিশনে যাচ্ছেন মুকুল রায়ের ঘনিষ্ঠরা। কমিশনের দফতরে  যাবেন অমিতাভ মজুমদার ও শীলভদ্র দত্ত। তবে তাঁর ঘনিষ্ঠরা এই দুই নেতার সঙ্গে নিজে থাকছেন না মুকুল রায়। মুকুল এখনও  তৃণমূল কংগ্রেসের রাজ্যসভার সদস্য। সেই পদ ছাড়ার সিদ্ধান্ত এখনও প্রকাশ্যে জানাননি তিনি। সেকারণে জাতীয়তাবাদী তৃণমূল কংগ্রেস গড়ায় পিছন থেকে সবরকম সহায়তা করলেও এখনই  প্রকাশ্যে আসতে চান না মুকুল রায়।